b"\n_START_ARTICLE_\nPalau dels Sorells\n_START_SECTION_\nHist\xc3\xb2ria\n_START_PARAGRAPH_\nConsta que ja existia una resid\xc3\xa8ncia en el segle XIV, quan Berenguer de Codinats, Mestre Racional de la Corona, va adquirir l'alqueria d'Albalat i la va anomenar Albalat de Codinats. Per\xc3\xb2 hi ha elements decoratius que situen l'obra en un segle XV avan\xc3\xa7at, quan Tom\xc3\xa1s Sorells i Segarriga va comprar el senyoriu d'Albalat. Les obres i reformes de l'edifici se succe\xc3\xafxen en el temps de manera que en l'actualitat presenta una gran amalgama d'estils i de f\xc3\xa0briques que dificulten enormement la seua lectura original.\n_START_SECTION_\nDescripci\xc3\xb3\n_START_PARAGRAPH_\nResid\xc3\xa8ncia nobiliaria rural de l'edat mitjana de car\xc3\xa0cter fortificat, t\xc3\xa9 una planta rectangular amb sengles torres sobre els angles i un pati central al voltant del qual es disposen quatre cruixies amb diversos salons i depend\xc3\xa8ncies. Estava rodejat d'un extens hort excepte pel costat que d\xc3\xb3na a una pla\xc3\xa7a. Destaca la galeria i escala de pedra que descansa sobre un arc de gran factura al pati central, una portada d'arc de mig punt a la fa\xc3\xa7ana principal, constru\xc3\xaft amb grosses dovelles de pedra; i els finestrals g\xc3\xb2tics, encara que molts no s\xc3\xb3n originals. Els sostres s\xc3\xb3n simples, com correspon al g\xc3\xb2tic de Val\xc3\xa8ncia i Catalunya. La coberta de l'edifici \xc3\xa9s inclinada cap a l'exterior i de teula moruna._NEWLINE_L'edifici t\xc3\xa9 22 metres de costat per 13 metres d'altura, amb torres de 18 metres. Junt amb el Palau d'Alaqu\xc3\xa0s \xc3\xa9s l'edifici senyorial rural m\xc3\xa9s important de l'horta valenciana._NEWLINE_Es troba en bon estat de conservaci\xc3\xb3 tot i que les darreres obres de restauraci\xc3\xb3 i adaptaci\xc3\xb3 per a allotjar les depend\xc3\xa8ncies municipals han desvirtuat l'edifici."